**Beszámoló az Evangélikus Országos Vakmisszió munkájáról**

**2015**

***Hack János és Bánki-Horváth György***

A Vakmisszió munkájának kiemelt programjai közé tartozik a már évről-évre megrendezésre kerülő vaktábor, illetve az ahhoz kapcsolódó őszi vaktábor találkozó.

Az eredetileg Sopronba tervezett vaktábor helyszínét még május folyamán Nagyvelegre módosítottuk, mert ott kedvezőbbek voltak a feltételek és fekvése miatt könnyebben megközelíthető az ország különböző pontjairól. A találkozón 8 látássérült és 5 segítő vett részt, amely létszám tekintetében viszonylag alacsonynak számít az elmúlt évekhez képest. Kirándulást tettünk Székesfehérvárra is, ám a nagy hőségre való tekintettel inkább a benti programokat részesítettük előnyben, amelyhez a hűvös nagyvelegi kastély ideális körülményeket biztosított. A jól kiépített, akadálymentes létesítmény kiválóan alkalmasnak bizonyult a fogyatékkal élő résztvevők kiszolgálására.

A vaktábor találkozót ősszel rendeztük Orosházán családias légkörben, amelyben lehetőség nyílt a nyári élmények felelevenítésére, sorstársi kapcsolatok ápolására.

A 2015. év folyamán az ország számos pontján tartottunk érzékenyítő előadásokat, ellátogattunk iskolákba, rendezvényekre, ahol beszéltünk a vakok hétköznapjairól, bizonyságot tettünk hitünkről. (Ezeket a szolgálatokat többnyire egy személyben Hack János és Tüttő nevű kutyája végezte, az egységesség kedvéért azonban mindenhol a többes szám szerepel).

A számos meghívás és esemény közül a legfontosabbak:

* Május 1- jén Szegeden jártunk, ahol a majális keretén belül egy erre a célra felállított standon egész nap vártuk az érdeklődőket, beszélgettünk velük a fogyatékosságról.
* Ezt követően havi rendszerességgel meghívást kaptunk iskolákba, óvodákba, munkahelyekre, ahol bepillantást adtunk a fogyatékkal élő emberek hétköznapjaiba, elősegítve ezzel a természetes elfogadás folyamatát gyermekek és felnőttek körében egyaránt. A diákok körében különösen kedvelt téma volt a „hit”, amely egy vak ember életében azzal kezdődik, hogy az ember hogyan hiszi el azt, amit nem lát. Ebből kiindulva bizonyságot tehettünk az Istenbe vetett bizalmunkról is.
* A nyár folyamán eljutottunk Erdélybe a Szélrózsa találkozóra, ahol négy csodálatos napot töltöttünk el orosházi fiatalokkal, alkalmunk volt elgyalogolni a régi magyar határhoz, jártunk Csíksomlyón, valamint áhítatokon vettünk részt. Bár a programon elsősorban résztvevőként voltunk jelen, üde színfoltot jelentett Tüttő, mert az erdélyi emberek többsége még nem találkozott vakvezető kutyával.
* Részt vettünk a szegedi „Tágas Tér” fesztiválon, ahol egy teljes héten keresztül érzékenyítettük a hozzánk érkező fiatalokat és érdeklődőket.
* Decemberben egészség napon voltunk egy orosházi iskolában, ahol volt alkalmunk a pedagógusokat is bevonni egy-két feladatba.

A vakmisszió tagjai közül továbbá néhányan éneklünk egy orosházi ökumenikus dicsőítő csapatban, amellyel évente több alkalommal szolgálunk rendezvényeken, Gospel esteken városunkban és Békés Megye körzetében.

Várjuk mindig az alkalmakat, ahol dicsőíthetünk, énekelhetünk vagy beszélgethetünk az emberekkel.

Örömmel vesszük, ha ha minél több egyházi rendezvényen részt vehetünk szolgálattal, érzékenyítéssel, dicsőítéssel. Ha meghívást kapunk, szívesen megyünk missziós napokra, a Deák téri országos találkozóra, illetve készülünk az idei Szélrózsa találkozóra is.

Orosháza

2016. január